સુરતના તત્કાલીન પોલીસ કમિશનર રાકેશ અસ્થાના અને ટ્રાફિક એજ્યુકેશન ટ્રસ્ટના આગેવાનોએ સાથે મળી શહેરને સલામત બનાવવા માટે સીસીટીવી કેમેરા લગાવવાનો પ્રોજેક્ટ તૈયાર કર્યો હતો. છ વર્ષના અંતે રૂ. 42 કરોડના ખર્ચે 600 કેમેરા લગાવવામાં આવ્યા છે. પહેલા તબક્કાનો આ પ્રોજેક્ટ પૂરો થયો. ક્રાઇમને અટકાવવામાં અને ડિટેક્ટ કરવામાં કેમેરા આશીર્વાદરૂપ સાબિત થયા. તેમાં પણ છેલ્લે રૂ. 20 કરોડના હીરાની લૂંટ થઈ તેમાં સીસીટીવી કેમેરાની ભૂમિકા મહત્ત્વની રહી. આ વાતની નોંધ રાજ્ય સરકારે પણ લીધી. ત્યારે, હવે શહેરમાં થતાં હાઇટેક ગુના ઉકેલવામાં વધુ સરળતા રહે તે માટે વન ટાઇમ ઇન્વેસ્ટમેન્ટ પ્રોગ્રામ હાથ ધરવાનું પ્લાન સરકાર કરી રહી છે.